Astrid Carøe (SF), 2023-05-24:
Tak for det.
Fyringen af 800 medarbejdere i 2022, slidte værksteder og forældede maskiner, manglende opkvalificering af undervisere, stigende priser på både energi og materialer, væk med elevcoaches, der ellers hjælper eleverne i hverdagen, og så ellers samme lave søgning og dermed færre penge år efter år – der er ikke flere unge, der vælger en erhvervsuddannelse, med de her vilkår.
Det går den helt forkerte vej, og samtidig er der ikke nogen hjælp at hente fra regeringen.
Samfundet har brug for flere dygtige faglærte.
Vi har brug for flere tømrere, elektrikere og sosu'er, pædagogiske assistenter, flere af alle typer faglærte til at passe på vores børn og ældre, til at sikre den grønne omstilling og til, at hjulene i samfundet kører rundt.
Men med den her cocktail af forhold, jeg lige startede med at remse op, tror jeg ikke på at vi får flere til at søge en erhvervsuddannelse – eller gennemføre den, for den sags skyld.
Eleverne på skolerne fortjener ordentlige rammer, så de kan blive dygtige faglærte.
De har selv råbt op mange gange.
Endnu en gang skal der lyde en meget stor tak for lærlingeoprøret, som for alvor fik problemstillingen på vores alle sammens læber sidste år.
Men det er jo egentlig ikke noget nyt, som lærlingeoprøret råber op om.
Tidligere ministre er også blevet kaldt i samråd, og der har tidligere været nogenlunde tilsvarende forslag om at styrke erhvervsuddannelserne, både fra SF og Enhedslisten og andre partier, desværre uden at der er sket det løft, der har været brug for.
Jeg er bekymret for, hvornår det her løft skal ske.
Hvis hjælpen og løftet af uddannelserne først kommer på et senere tidspunkt, når der er fundet penge i et eventuelt provenu i nogle uddannelsesforhandlinger, som vi måske, måske ikke lander, så har det meget lange udsigter.
Jeg bliver dog glad for, at regeringen lidt mere tydeligt i dag siger, at de måske har tænkt sig – lyder det til – at sætte noget på finansloven, når den bliver præsenteret i august.
Men jeg bliver også bekymret, når beskeden i dag fra ministeren, fra regeringen og fra ordførerne om de 800 fyringer er, at der jo naturligt kommer færre lærere, når der er færre elever.
I SF mener vi, at der er akut brug for hjælp til skolerne – en hjælpepakke nu og her, der hurtigst muligt skal komme ud at virke ude i skolerne.
Så tak til Enhedslisten for at fremsætte det her forslag, som vi selvfølgelig bakker op om i SF.
Dog vil jeg sige, at en akutpakke jo ikke er nok, og derfor synes jeg også, det er en lidt underlig diskussion, vi har i dag, for det bliver meget et spørgsmål om, om det skal være en akutpakke, eller om vi skal løse nogle strukturelle problemer.
Og jeg forstår simpelt hen ikke, hvorfor det ikke kan være både-og.
Men jeg forstår ikke, at det skal være enten-eller – jeg synes, det bør være både-og.
Så vil jeg også sige, at jeg slet ikke er i tvivl om, at vi har behov for et varigt løft af erhvervsuddannelserne ud over de her strukturelle ændringer.
Vi har foreslået mindst 500 mio. kr. om året, men det kan vi jo forhandle om, tænker jeg, og det håber jeg at vi skal.
Og så tror jeg også, vi har behov for 1 mia. kr. til en investeringsfond, sådan at midler til de her opgraderinger af maskiner, som der er behov for, ikke kommer fra undervisningen, altså så man ikke skal pille dem ud fra undervisningstaxameteret, men faktisk har mulighed for at søge i en fond, sådan at man kan få opgraderet de her maskiner til det nyeste udstyr.
Til gengæld vil jeg gerne understrege – og det har også været en del af den her debat – at der jo hver dag er dygtige undervisere ude på skolerne, der gør alt, hvad de kan, for at give eleverne den bedste undervisning, og at der er elever, der møder glade i skole og er stolte af deres håndværk, og som i øvrigt får rigtig fine svendeprøver, når de er færdige.
Men jeg synes bare heller ikke, der er nogen tvivl om, at det, vi i dag byder dem, der kommer ude på skolerne hver eneste dag, ikke er i orden.
Når man snakker med elever og lærere og rektorer ude på skolerne, synes jeg, det er tydeligt, at de brænder for deres fag, og at de er rigtig glade for at være på de uddannelser, men det er også tydeligt, at der mangler ressourcer til opgradering og vedligeholdelse af værksteder, og at der mangler kompensation for de stigende udgifter til materialer og energi som følge af inflationen.
Derudover mangler der opgradering af lærere og mentorhjælp og alt muligt andet, der ville være godt for erhvervsuddannelserne.
Det skal vi gøre noget ved, og det skal vi selvfølgelig på den lange bane.
Men afslutningsvis vil jeg igen sige, at det ikke er enten-eller.
Det er ikke enten akut eller strukturelt.
Vi kan godt gøre begge dele, og lad os komme i gang nu.